Beurtkrag weer ingestelEskom waarsku dat die kragnetwerk nog jare lank onbetroubaar gaan wees. (Foto: Mujahid Safodien/AFP) Fase 2-beurtkrag word weer vanaf 21:00 Dinsdag ingestel. Eskom het Dinsdag laatmiddag in ŉ verklaring gesê hy moet noodgedwonge beurtkrag instel weens ŉ tekort aan opwekkingskapasiteit. Beurtkrag sal wel voorlopig net tot 05:00 Woensdag geld. “Herstelwerk van drie onklaar kragopwekkers vat langer as wat verwag is en nog drie opwekkers het Dinsdag deur die dag die gees gegee,” het Eskom gesê. Luidens die verklaring word die Tutuka-, Kendal- en Komati-kragstasies hierdeur geraak. “Eskom werk hard om hierdie opwekkingseenhede so vinnig moontlik weer aan die werk te kry. Meer as 4 700 MW is tans buite werking weens beplande opknapping, terwyl opwekkingskapasiteit van 12 966 MW onbeskikbaar is weens eenhede wat gebreek het of ŉ vertraging in die herstelproses.” Die kragopwekker sê hy sal verbruikers op die hoogte hou van die vordering om eenhede weer tot die kragnetwerk te voeg. Eskom het weereens ŉ beroep op mense gedoen om elektrisiteit spaarsamig te verbruik, aangesien die stelsel onder druk is.